Årsberetning for Den Danske Israelsmission 2017-18

TORVET, den 14. april 2018

Af formanden Krista Rosenlund Bellows

# Introduktion

Siden 1885 har Den Danske Israelsmission været involveret i at dele evangeliet om Jesus som Messias med det jødiske folk, her i Danmark, i Europa og andre steder. Vi er her stadig fordi Gud længes efter at det jødiske folk kommer til tro på Jesus Kristus, Jesus Messias.

Vi har meget at sige Gud tak for! Guds trofaste sendelse og menneskers trofasthed i det kald at gå.

Hvert år mødes vi, som i dag, for at genopfriske for hinanden hvad vi er her for, gøre status på arbejdet, sige tak til Gud og mennesker. I år gør vi det desuden ved at understrege den store vision for Guds mission og Guds folk, hånd i hånd med de andre på TORVET – MF og Promissio.

Men nu er det Israelsmissionens årsmøde, med hvad dertil hører af årsberetning mm.

# Vi mindes

Vi vil begynde med at mindes de venner, der er døde siden sidste årsmøde. Vi har også det seneste år mistet meget trofaste venner, som bar med i arbejdet, bad for det og støttede det. Vi skylder dem tak, og vi vil ære dem. Vil I rejse jer, så vi sammen kan mindes de israelsmissionsvenner, vi har mistet.

*Æret være deres minde.*

Tak for det.

Israelsmissionen er her stadig fordi Gud længes efter at det jødiske folk kommer til tro på Jesus Kristus, Jesus Messias.

Den længsel lægger Gud i hjerterne på sit folk. Det tror vi at han kalder Israelsmissionen til at medvirke til at den længsel bliver lagt i vore hjerter.

# Guds længsel bliver lagt i vore hjerter

Gud lagde den i hjertet på Paulus. Hør det her – fra Rom. 10, som jeg har komprimeret. Paulus skriver til romerne – altså til hedningekristne, hvoraf mange var nye i troen – om det jødiske folk:

**v1**  Brødre, af hele mit hjerte ønsker jeg og beder til Gud om, at de må frelses.

V 11 .. Skriften siger: »Ingen, som tror på ham (Herren Jesus), skal blive til skamme.« **v12**  Der er ingen forskel på jøder og grækere; alle har den samme Herre, rig nok for alle, som påkalder ham, **v13**  for »enhver, som påkalder Herrens navn, skal frelses«.

**v14**  Men hvordan skal de påkalde ham, som de ikke er kommet til tro på? Hvordan skal de tro på ham, som de ikke har hørt om? Hvordan skal de høre, uden at nogen prædiker? **v15**  Og hvordan skal nogen prædike uden at være udsendt? – som der står skrevet: »Hvor herligt lyder fodtrinene af dem, der bringer godt budskab!«

 **v17**  Troen kommer altså af det, der høres, og det, der høres, kommer i kraft af Kristi ord.

Israelsmissionen er dybest set et redskab til at Guds længsel efter at jøder kommer til tro på Jesus bliver lagt i menneskers hjerter. Vi skal mindes om det. Også det er et årsmøde anledning til. Det kan gøres på mange måder. Også i en formandsberetning.

Denne gang vil jeg gerne gøre det gennem tre beretninger om hvordan mennesker har været vidner for deres medmennesker om at Jesus er Israels Messias og verdens frelser.

Mindst én af de beretninger kender I. Måske dem alle tre.

Jeg tænker at I kan følge mig når jeg nu bruger ordparret Jesustroende jøder og hedningekristne som måden at skildre Guds samlede folk på.

De første to beretninger er glimt af hvad Israels Gud gør og hvordan han kan bruge hedningekristne som sine vidner.

# Den amerikanske jøde

Den ene historie handler om hvordan Gud brugte Billy Graham og vores egen Julie Kajgaard. Julie fortæller:

Det var en helt almindelig onsdag i oktober i Tel Aviv-Jaffa. (der en gang hed Joppe). Jeg havde på ingen måde forventet, at dette skulle blive dagen, hvor jeg skulle have æren af at møde en amerikansk jøde, som netop var kommet til tro på Jesus. Men det skete.

Midt i dagens trummerum, da jeg sad i Immanuelkirkens foyer og bød turister og andre interesserede velkommen, kom der en mand, som gerne ville se kirken. Jeg gav ham pamfletten, hvor han kunne læse om mosaikvinduerne, der hver især giver glimt af den bibelske fortælling.

Efter noget tid kom manden ud fra kirkerummet – jeg havde faktisk helt glemt, han var der. Han begyndte at stille nogle spørgsmål om kirken: Om præsten var god nok og om hvornår, der var gudstjeneste.

Midt i de velkendte spørgsmål, begyndte han at fortælle om sit liv. Om hvordan det havde været vanskeligt, og om hvordan han længtes efter at blive et bedre menneske. Det havde ledt ham til at søge på internettet, og der faldt han over en salme i Bibelen og en prædiken af Billy Graham på YouTube. Prædikenen havde han lyttet til i sit soveværelse, og da Graham opfordrede til, at man kunne knæle, lige hvor man var og overgive sit liv til Jesus, havde min ven gjort det. Han tog imod Jesus som herre i sit liv. (<https://israel.dk/5845-2/>)

Så vidt Julies beretning for i dag. I kan læse mere af den på vores hjemmeside. Lad den minde os om at Gud bruger hedningekristne – Billy Graham og Julie og andre - som vidner om Jesus blandt jøder. Ikke kun i Tel Aviv. Også på youtube og i USA.

# Bent Bukrinsky

Og i Danmark. Beretning nummer to. Lige før jul fortalte en dansk jøde i Kr. D om sin vej til tro, og – for det var op til jul – hvad jul er kommet til at betyde. (<https://www.kristeligt-dagblad.dk/kirke-tro/mig-var-joedisk-jul-bare-hygge-og-tradition>)

Han hedder Bent Bukrinsky. Jeg har fået lov af ham at fortælle hans historie, sådan som den blev fortalt i Kr D. Han tænker, at det er fint, hvis hans beretning kan være til hjælp for andre. Opmuntring til os.

Bent Bukrinsky er opvokset i en jødisk familie, der hverken fejrede jødiske eller kristne højtider. Hans forældre gjorde ikke meget ud af den jødiske tro, men det kom aldrig på tale at fejre den kristne juleaften da han var i barn.

Da han selv stiftede familie, holdt han jul som en kulturkristen jøde. Og da han for otte år siden blev troende kristen, fik julen en endnu større betydning for ham.

Det begyndte dog i det små. Efter selv at have fået børn med sin jødiske hustru begyndte han spise en middag juleaften med familien. Der var ingen gaver, dans eller salmer i første omgang. Men det ændrede sig, da en kristen kvinde giftede sig ind i familien. ”…så begyndte vi også at holde jul.”

I 2008 døde Bent Bukrinskys kone, og i de efterfølgende år blev han interesseret i kristendommen. En veninde fortalte ham om et arrangement med navnet ”bibelmaraton” i Egedal Kirke i Kokkedal, som han tog til. ”Jeg syntes, det lød spændende. Jeg kendte kun Det Gamle Testamente fra min skolegang, og Det Nye Testamente var helt fremmed for mig”.

I den næste tid blev han mere og mere aktiv i kirken, og ud over arrangementet ”bibelmaraton” begyndte han at deltage i gudstjenesterne. Han blev frivillig og hjalp til med forskellige opgaver. I 2011 spurgte han sin præst, om han kunne blive døbt.

”Det har ændret mig fuldstændigt. Jeg holder af kærlighedsbudskabet i kristendommen. Jeg blev døbt, og siden har jeg været endnu mere involveret i kirkens arbejde. Jeg synes ligesom, man bliver grebet af det. Tro og bøn er blevet vigtige holdepunkter i min tilværelse.”

Nu skulle han holde sin ottende jul som kristen, og det er særligt gudstjenesten, han ser frem til. ”Det giver nu mening at fejre Jesus Kristus som vor frelser, og derfor er gudstjenesten i kirken meget vigtig. Juleaften er nu en fest både med hjertet og hjernen. En fest, vi skal fejre sammen med dem, vi elsker.”

Jeg blev glad da jeg læste Bent Bukrinskys historie. Det er en beretning om hvordan hedningekristne - i form af ganske almindeligt dansk folkeliv og kirkeliv - har været vidner der har peget ham i retning af Herren Jesus.

Gud leder jøder til tro på Jesus Kristus, med hedningekristne som vidner om ham. Det sker også i Danmark, her hvor vi bor sammen, jøder og hedningekristne.

R 10**v12**  ”Der er ingen forskel på jøder og grækere; alle har den samme Herre, rig nok for alle, som påkalder ham, **v13**  for »enhver, som påkalder Herrens navn, skal frelses«.

# Fra jøder til hedninger

Og så er der en tredje beretning jeg gerne vil minde os om. Den er af langt ældre dato. Den beskriver hvordan Gud brugte nogle Jesustroende jøder – eller messianske jøder - som vidner om Jesus blandt hedninger. Vi har kun to af navnene på personerne, men de er også nok til at I ved hvilken beretning jeg tænker på: Apostlen Peter og den romerske millitærmand Cornelius. Vi er tilbage i Tel Aviv-Yafo, eller Joppe. Vi kan læse beretningen i Ap G 10.

Apostlen Peter får et syn da han beder på taget af Simon Garvers hus i Joppe, hvor han boede i lang tid.

Dagen før i Cæsarea har en engel fortalt Cornelius at han skal sende bud til Joppe efter en Simon Peter. Og det gør han så.

Da sendebudene fra Cornelius kommer til Joppe og banker på garverens dør med deres ærinde er Peter klar over, at nu følger Guds forklaring på det syn han havde af dugen med de urene som han ikke længere måtte afvise. Han må ikke længere kalde noget menneske vanhelligt eller urent, som han senere formulerer det. Så han og en lille flok følger med til Cæsarea.

Vi kan læse den ganske fantastiske beretning om hvordan jøden Peter og den gudfrygtige hedning Cornelius - og dem de hver især har omkring sig - mødes i Cornelius’ hus og får rede på at de står der for Guds ansigt for at høre alt hvad Herren har pålagt Peter.

Så Peter begynder sådan: (ApG 10,34) »Nu forstår jeg, at Gud ikke gør forskel på nogen, **v35**  men at han i et hvilket som helst folk tager imod den, der frygter ham og øver retfærdighed. **v36**  Det er det ord, Gud sendte til Israels børn, da han forkyndte fred ved Jesus Kristus; han er alles Herre.”

Cornelius og de mange der var forsamlet kommer til tro og bliver døbt – og Peter bliver der nogle dage. De må have haft masser at snakke om!

Troen kommer af det, der høres, og det, der høres, kommer i kraft af Kristi ord, som Paulus siger i Rom 10.

Der boede hedninger hvor de Jesustroende jøder var, og Peter lod sig sende til dem.

# At længes hånd i hånd

Jeg vil gerne minde os om de tre beretninger i dag for at genopfriske for os at Gud længes efter at det jødiske folk kommer til tro på Jesus Messias, og den længsel lægger han i hjerterne på sit folk af Jesustroende jøder og hedninger. Derfor er vi her. Israelsmissionen vil medvirke til at den længsel bliver lagt i vore hjerter. Det gør vi hånd i hånd med Jesustroende jøder, der vidner for både jøder og hedninger. Derfor hørte beretningen om Peter og Cornelius med i dag.

Vi har været omkring Nordsjælland, hvor en dansk jøde kom til tro på Jesus. Vi endte hvor vi begyndte - i Tel Aviv-Yafo, eller Joppe – for der boede apostlen Peter hos den lokale garver Simon, da Gud gav ham det konkrete kald til at overskride sine egne grænser og tage til Cæsarea for vidne for hedninger.

# Sammenfatning

**”**Der er ingen forskel på jøder og grækere; alle har den samme Herre, rig nok for alle, som påkalder ham, **v13**  for »enhver, som påkalder Herrens navn, skal frelses«.

Vores formål har sin rod i Guds kærlighed til det jødiske folk.

Vores formål er at arbejde for at evangeliet bliver rakt tilbage til det jødiske folk.

Vores vision er, at den mission må være grænseløs! Vi ønsker at række evangeliet til jøder – om de bor i Danmark, Israel, Rusland, USA eller hvor end de måtte være.

Derfor vil vi

- bringe evangeliet om Jesus Kristus til jøderne

Derfor vil vi også

- lytte til, hvad Bibelens Gud vil sige os gennem jødernes vidnesbyrd

- fremme indbyrdes kendskab og forståelse mellem jøder og kristne og derigennem fjerne gensidige misforståelser

- modvirke og bekæmpe antisemitisme under enhver form. Presset mod religionsfriheden i Danmark er øget, i form af modstanden mod drengeomskæring. Derfor advarer Israelsmissionen mod at Folketinget forbyder drengeomskæring. Det er et uhørt angreb på religionsfriheden, der med god grund vil vække stor international opsigt. Det er et angreb på jødernes ret til at følge deres tro.

Vi opfordrer til at alle de sammenhænge for hvem religionsfrihed er væsentlig og ukrænkelig gør klart hvor afgørende denne sag er.

Vi bakker op om det jødiske trossamfund, hvis formand Dan Rosenberg Asmussen formulerer sig sådan om brud på det danske samfunds hidtidige tolerance over for de religiøse traditioner: ”Et brud med denne lange danske demokratiske tradition vil .. have store konsekvenser for danske jøders mulighed for at udøve deres religion..”

Det er vores opgave at sige det.

Jeg skal snart runde af. Om lidt skal vi snakke om det jeg har været inde på – ved bordene.

Derefter aflægger vores nye generalsekretær Arne Pedersen sin første arbejdsberetning om vores konkrete arbejde det seneste år.

# Valg til landsstyret

Et par ord om Landsstyret og valg her til sidst.

Som bekendt er landsstyret sammensat af 5 medlemmer valgt af Israelsmissionens medlemmer ved årsmødet og 3 medlemmer valgt af Landsstyret. Et af dem efter indstilling fra Israelsmissionens Unge. En valgperiode er på 5 år.

Den måde at sammensætte Landsstyret på giver os muligheder for at sammensætte landsstyret med de kompetencer og den erfaring vi har brug for.

Her ved årsmødet er situationen sådan:

Heinrich W Pedersens valgperiode udløber og han er allerede trådt ud af LS efter mange års aktivt arbejde og engagement i Israelsmissionen som både generalsekretær og sidenhen landsstyremedlem. Vi siger Heinrich en varm tak for hans lange tjeneste.

Han var valgt af Landsstyret. LS har fået ja fra sognepræst Jan Holm Mortensen fra Kolding til at træde ind på den ledige post. Velkommen til Jan.

Min 5-årsperiode udløber nu. Jeg har takket ja til at genopstille. Ingen andre kandidater blev opstillet, og derfor bortfalder valghandlingen her ved årsmødet.

Martin Lysholm Hornstrup stopper i Landsstyret inden hans periode udløber. Siden han og hans kone Mette var volontører i Jerusalem og siden i Tel Aviv har de bakket op om arbejdet. Martin har siddet i Landsstyret siden 2014. Varm tak for din tjeneste, Martin.

Martins afløser vil blive valgt ved næste årsmøde.

Vil de landsstyremedlemmer der er her, rejse jer – nu ved I hvem vi er. Kom meget gerne og snak med os i dagens løb!

# Tak

Det er tid at runde af. Tak for jeres opbakning til Israelsmissionen! Tak for jeres lydhørhed.